[{"text_idx": "#000003", "text": "Lehen hitzordua, ostiralean, Gipuzkoako Kopakoa izan zen: derbia antxotarren eta Jaixkiko lezoarren artean. Oso partida estua izan bazen ere, zuri-gorriak dira, azkenean, kopagatiko norgehiagokan aurrera jarraituko dutenak, lehen kanporaketa 5-4 irabazi izanagatik. Antxo AF-ko bigarren nahiz hirugarren taldeko jokalariak izan ziren ordezkari."}, {"text_idx": "#000004", "text": "Sanjuandarrek larunbat arratsaldean izan zuten onena emateko garaia, eta egin-egin zuten: Sasikoa taldea Euskal Kopagatiko borrokatik kanporatu dute, 4-1 irabazita. Euskal Ligan emango duten sasoia abiatzeko modu hobeezina."}, {"text_idx": "#000005", "text": "Igandean jokatu zuten ligako lehen partida Antxo AF-koek Espainiako Bigarren Mailan, eta merituzko puntua lortu zuten, derbi gipuzkoarrean, Lauburu Ibarrarekin bina berdinduz. Lehia oso estua Donibanen jokaturikoa: azken 5 minutuetan sartu zituzten antxotarrek bi gol horiek, atezain-jokalariarekin."}, {"text_idx": "#000006", "text": "Hamaikako futbolean, dagoeneko lehian ari direnak Pasaia (Gizonen Hirugarren Maila) eta Sanpedrotarra (Gizonen Gorengo Maila) dira. Horiek ez dute areto futbolekoek bezain zorte ona izan asteburuko partidetan."}, {"text_idx": "#000007", "text": "Zuri-gorriek Arrigorriagako Padura taldearen zelaian izan zuten sasoiko bigarren partida, eta 2-0 galdu zuten. Sanpedrotarrak denboraldiko aurrena izan zuen larunbatekoa, etxean, baina 1-4 irabazi zien moreei Astigarragako Mundarro taldeak."}]